Iscuntentesa

Est unu versu, una oghe in sa serena
notte silenziosa, un’isplendore
improvvisu in su chelu, unu dolore
in su coro, una santa cantilena

Chi essit dae s’anima comente
bessit dae su monte una funtana.
Est su versu s’iscuntentes’umana
chi sempre agattat malu su presente

E non godit su tempus benidore.
Si cunsumit in custu cuntrastare
s’ispiritu e sind’andat custa vida

Senza sa paghe vera ei s’amore.
Cras pianghes ca l’has lassad’andare
ma pro semper a issa l’has perdida.